Lesufi ontken ‘geheime’ tendervergaderingPanyaza Lesufi. (Foto: Oupa Mokoena/ANA) Die Gautengse LUR vir onderwys, Panyaza Lesufi, het Sondag ontken dat hy ŉ “geheime vergadering” belê het om departementele tenders te bespreek. Dít nadat die Sondagkoerant City Press ’n opname bekom het waarin Lesufi onder meer sê dat dit sy verantwoordelikheid as LUR is om te verseker dat tenders “sy mense” tevrede stel. Luidens die berig kan daar in die betrokke opname gehoor word hoe die LUR tydens ’n vergadering aan sy span sê dat amptenare daarvan seker moet maak dat hulle betyds hoor wanneer beheerliggame tenders adverteer. Lesufi sê egter nou by monde van sy departement dat dié opname doelbewus gemanipuleer is om sy reputasie skade te berokken. Die Gautengse departement van onderwys sê in ’n verklaring die betrokke vergadering het reeds in Mei verlede jaar plaasgevind. Die vergadering was volgens die departement hoegenaamd nie ’n geheime vergadering oor tenders nie. “Die LUR het ŉ uitnodiging van die Suid-Afrikaanse Nasionale Burgerlike Organisasie (Sanco) en besorgde burgers ontvang om tydens ’n gemeenskapsvergadering te praat nadat ŉ skool in Soshanguve maande lank sonder elektrisiteit gesit het. Plaaslike kontrakteurs het die projek (die herstel van die skool se elektrisiteit) gestaak en geëis dat hulle aangestel word om die herstelwerk uit te voer.” Luidens die verklaring het Lesufi op die vergadering aan die aanwesiges, onder wie skoolbeheerliggame, skoolhoofde en sakeforums, verduidelik hoe kontrakte in die regering oor die algemeen geadverteer en beoordeel word. Die LUR het glo ook diegene teenwoordig op ’n toer op die skoolterrein geneem om vir hulle die dringende behoefte aan herstelwerk te wys. “Waarom sou ŉ toer van die skoolterrein gereël word as die vergadering ’n ‘geheim’ was? Dit was ná hierdie vergadering dat die elektrisiteit by die skool herstel is en die herstelwerk toegelaat is,” sê die departement in die verklaring. Die departement sê die bewerings dat dit ’n geheime vergadering was, is dus ongegrond. “Dit is jammer dat daar met die opname wat versprei word gepeuter is en dat dit ernstig gemanipuleer is, aangesien dit die begin van die genoemde vergadering doelbewus uitsluit, waar die doel van die sessie breedvoerig uiteengesit is. Die gemanipuleerde klankopname bevat slegs gedeeltes waar die LUR op vrae gereageer het wat deur lede van die gemeenskap geopper is.” Luidens die verklaring het die LUR aangedui dat aan skole onder meer begrotings toegeken word vir kos en die skoonmaak van fasiliteite. Die LUR het verder aangedui dat enigiemand wat hierdie sowel as ander dienste wil verrig, welkom is om die skoolbeheerliggame te nader en sulke voorstelle in te dien. “Die LUR het hoegenaamd nie enige persoon aan hom bekend of nie, aan diensverskaffers bekendgestel nie. Hy het wel lede van die gemeenskap versoek om deur die leier van Sanco te werk wat die vergadering gekoördineer het. “Die LUR is van mening dat die stemopname wat versprei word, bedoel is om sy reputasie skade te berokken en ŉ persepsie van vooroordeel teenoor spesifieke mense en/of hul ondernemings te skep. Die LUR verwerp dit met die minagting wat dit verdien en wil die mense en spesifiek kontrakteurs van Gauteng verseker dat die departement ŉ regverdige en deursigtige proses volg om werk aan gekontrakteerde diensverskaffers toe te ken.”